R5dwMg/zh-wiki-yue-long huggingface dataset:
冰室本來係以提供咖啡、奶茶、紅豆冰等飲品為主，同時提供三文治、奶油多士等小食。部份冰室更加設有麪包工場，製造新鮮菠蘿包、蛋撻等揉合咗本地同埋西洋特色嘅餅食。後來冰室提供嘅食品種類逐漸增加，演變成為今日嘅茶餐廳。
大部分嘅茶餐廳會有埋車仔麪、同各種即食麪等麪食供應。即食麪通常都係採用價錢較為平價嘅「頂好大光麪」，亦有越來越多茶餐廳選用日本出嘅日清出前一丁。除咗出前一丁之外，即食麪喺茶餐廳都俾人統稱叫做「公仔麪」。
香港嘅電視節目、電影、音樂錄影帶等，往往都有喺茶餐廳裡面拍攝或者以茶餐廳作為背景嘅情節，可見茶餐廳嘅普及程度係幾咁深入大眾。例子有香港制作嘅動畫－麥兜系列、梅艷芳同鄭秀文喺2002年合唱嘅一首叫做《單身女人》嘅音樂錄像。
1997年香港主權移交咗之後，唔少政府高官都曾經公開咁表示對茶餐廳食品嘅愛好，呢個亦係作為支持香港本土文化、貼近普羅大眾生活嘅一種表示，好似前財政司司長梁錦松咁就係一個例子。部分藝人同埋某啲名人亦都好鍾意去茶餐廳一路飲嘢食嘢一路傾計，中環威靈頓街嘅翠華餐廳就係因為有好多明星幫襯過而出名，因為咁，呢間茶餐廳嘅門外就成日會見到狗仔隊嘅蹤影，跑馬地奕蔭街嘅祥興咖啡室亦好多時會見到星蹤。
企業市場學係指一個生意人嘗試吸引第啲生意人買自己嘅嘢嗰陣會用到嘅市場學。例子有農夫同漁夫等嘅原材料供應者想連鎖超市買佢哋嘅產品，或者礦場主人想做金工嘅廠買佢哋啲金屬，或者整啲生產用嘅機械嘅廠想做生產嘅工廠買佢哋啲機械.
補償性消費，係指一啲人透過獎勵自己，來達到改善心情既方式。通常會係喺遭遇挫折或者心情唔好嗰陣出現。呢個概念最初由經濟學家Gronmo提出，佢留意到大多數嘅消費者行為嘅研究模型，都隱含或明確地建立喺需求同行動嘅一致性嘅基礎之上。
大規模定製係指透過資訊科技俾啲客定製自己件產品嘅技術。舉個例說明，啲客買起產品上嚟好多時都會想定製，簡單嘅有「想買一張梳化，跟住指定要張梳化改做某隻色水」，一個資訊系統可以俾啲客喺網上直接連絡間企業嘅倉庫嗰邊，要佢哋即時噉砌件啱個客心水嘅貨出嚟。
對分銷策略嘅思考係市場學重要一環。市場學專家要諗一件產品要送去啲乜嘢舖頭嗰度賣－佢哋要了解有邊啲消費者會有興趣買呢樣產品，然後就睇吓呢啲消費者通常會去啲乜嘢地方，再運用對地理同交通等方面嘅知識，設計出一套能夠最有效噉將啲貨送去呢啲地方嘅方案，即係諗好「啲貨要擺喺邊啲貨倉」同埋「要由呢啲貨倉運去舖頭要嘥幾多成本」等嘅問題。
格價，係講緊消費者對同一商品去做價格比較，去搵出最平嘅價格。隨住互聯網興起令市場資訊更流通，格價行為變得越嚟越普遍，當中唔少格價行為係透過專門提供格價服務嘅網站去做。2005年，英國格價網站產業嘅總收入有成1.
贊助係指支持一件活動或者一個組織，做法可以係透過捐錢或者捐物資，目的通常係為咗宣傳。例如汽車公司贊助賽車，為賽車手提供零件等嘅支援，然後賽車手就會喺車上面展示贊助商嘅嘜頭或者公開多謝贊助商，幫汽車公司達到宣傳嘅效果。
最基本上，點擊率指睇過一條 link嘅人當中有幾多百分比嘅有真係撳條 link。例如想像而家落網上廣告，幅廣告想宣傳一件新產品，幅廣告有一定嘅圖像同文字描述件產品，加埋最下面有條 link，消費者撳條 link 可以攞到張 coupon。
置入式廣告始於十九世紀。嗰時凡爾納出版咗冒險小說《八十日環遊世界》，佢嘅名氣令到好多運輸船運公司，叫佢喺故事裏面提佢哋個名。至於有冇人畀錢凡爾納叫佢咁做就唔知啦。相同嘅，馬內嘅畫 Un bar aux Folies Bergère，檯嘅兩邊都好顯眼嘅酒樽。
之後，置入式廣告發展慢，直到 1970 年尾先再勁起嚟，全因一隻朱古力牌子 Reese’s。出現喺史提芬史匹堡執導嘅電影《E.T. 外星人》中，令 Reese’s 喺電影上映一個月內賣多咗六成半，於是置入式廣告喺八十年代蔚然成風，今日更大行其道。
置入式廣告手機病毒以外用途深入了解就係監視同控制用戶方面。其實，電腦硬件方面硬碟同內置應用早已受到相關方面指控同懷疑，手機收音咪同相機鏡頭會被置入式手機病毒應用強制打開並盜取資料同使用。而中國政府都會全數否認「監控」，不過部份有政治身份官員或黨員、軍部人員會有「暗示」，又話全世界都有「強力部門都會咁做」，盡管眾所周知存在已久有「防火長城」問題，官方正式場合上都係會否認有做過。
喺資訊科技普及化嘅廿一世紀，關係營銷嘅諗頭仲刺激咗營銷工作對社交媒體嘅使用－例如到咗 2020 年代，幾乎所有有返咁上下規模嘅公司都實會留意社交媒體，睇吓啲客有關佢哋產品嘅留言，甚至係用機械學習等嘅技術分析呢啲數據。
口碑營銷係市場學上嘅一種營銷策略，指運用顧客之間嘅言談嚟做營銷－消費者之間會用言談溝通，互相傳達有關市面上嘅商品嘅訊息，而如果一間公司有方法令到佢啲客肯喺其他消費者面前幫佢嘅產品講好說話嘅話，佢就可以提升自己產品嘅銷量。
神秘顧客係市場學上經常用到嘅研究方法之一。神秘顧客通常都係經過專業培訓嘅調查員，佢會喺指定嘅時間扮成一般嘅顧客去執行調查任務，包括去請佢嗰間公司嘅舖頭嗰度買嘢、查詢服務、食飯或者做電話查詢呀噉，而神秘顧客會按照企業嘅工作流程同服務標準嚟幫職員評分。
翻譯係一個將一件作品由一種語文轉做另一種語文嘅過程。一般嚟講，翻譯嘅目的係幫某一個語言文化嘅人去睇明一篇喺另一種語文生成嘅作品。視乎翻譯嘅目的，翻譯嘅風格同技術可以嚴謹到逐字逐句噉對譯，亦可以寬鬆到以段落為單位去將原文意思傳達畀目標語文嘅新讀者。
創譯比寬鬆嘅翻譯再進取多一步。創譯嘅目的唔係幫讀者理解原文嘅意思，而係喺目標文化裡面重新創作過件作品嚟達到同原作相同嘅效果，所以實際上嘅內容同原作嘅關係會更加鬆，而創譯作品對目標文化嘅敏銳度亦要高過翻譯。
創譯係本地化嘅一種延伸，但同本地化唔同。本地化嘅目的係將產品嘅內容用另一種語言表達返出嚟，好似將軟件嘅介面由一種語文譯做另一種語文，同時轉換埋曆法、文化元素噉，本地化之後嘅作品要忠於原著嘅每一個部分。
創譯嘅目的係拎住原著嘅目的，喺另一種文化度表現返出嚟。由於創譯嘅過程又有「翻譯」又有「創作」，所以創譯嘅出發點唔只要有件原著，仲要知道創譯嘅目的，同埋要定義創譯作品點先算成功。例如要創譯一句廣告口號，就要諗定目的喺某個地區向某個年齡層嘅人推銷一種產品，有幾多人睇個廣告、幾多人落單買嘢就算成功。
創譯嘅技術重點係要搞啱個「感覺」。好嘅創譯作品，可以喺目標文化度帶出同原著喺原生文化一樣嘅感覺。要搞得掂個感覺，創譯者就要好清楚瞭解目標文化嘅規矩、禮節、創作風格等等。所以，創譯嘅時候，要盡可能請母語係目標語文而唔係原著語文嘅翻譯師。
隨住伯爾尼公約受到國際廣泛承認，版權保護成為標準，大多數政府都承認，完成作品唔使登記就自動有版權。匿名創作或企業創作可以享受出版後一段時間嘅版權，而真名創作享受終身版權保護，另外再加死後一般時間嘅保護。
侵權行為大多數都係民事爭訟，但亦有刑事爭訟。隨住互聯網同數碼媒體興起，點對點檔案分享被廣泛使用，要拉侵權要用多好多人力物力，而版權嘅哲學亦受到重新檢驗。依賴版權嘅公司作出反擊，推出更多版權保護科技同埋立法打擊規避保護科技嘅行為。
1040年代畢昇發明咗活字版印刷術後，印製出售嘅圖書成為咗印書商嘅盈利商品。宋代時候印刷商為咗壟斷一啲作品嘅印製到銷售，會將作品送請官府審查，請求官家准許獨家嘅權利。宋代係地方官府有偶爾、零散嘅行政加持，但冇做過保護版權嘅專門 立法。
而西歐度喺印刷術出現之前嘅中世紀，書由於係人手抄寫，複製嘅成本較高，而寫書亦未有相應嘅報酬。到咗東亞印刷技術傳入，到十五世紀中期，古騰堡嘅印刷術問世咗，亦催生咗印刷嘅巨大產業鏈。呢陣時原作者嘅地位，同裝訂工、印字工冇乜分別，由出版商控制著主要嘅「版權」。
而呢陣嘅「正牌」係由啲皇室賦予嘅，屬於皇家特許權制，喺義大利一啲王國係最早搞咗呢個授權，係永續性質嘅「印刷特許權」。呢個變相係令到印刷行會嘅成員控制咗「版權」，而冇特許權嘅「盜版」出版商同原作者，喺呢段時期係相對弱勢。
1556年英女王瑪麗一世批准咗倫敦印刷商成立公會，仲授予咗壟斷性嘅印刷權，但同時規定咗印嘅圖要先送皇家審查，仲要喺公會度註冊先可以開印。未經註冊而自己印嘅，會由皇家嘅星室法庭懲處。而呢陣時嘅規例，並冇保護創作者嘅權利，而且係一種原始嘅對言論出版嘅審查。
1662年英國通過咗《授權法》，規定印書嘅人必需有許可證，同時要求將一部印出嘅副本存放到倫敦出版業公會，只係明文講返咗原先就做開嘅事幹。而經過咗資產階級革命，作者亦有咗意識要求法律保護創作權，而印刷公會嘅壟斷權亦隨之廢除咗。
安娜法令考慮到當時嘅出版商冇得到作者准許就去出書，「摧毀咗作者同佢家庭」，為咗鼓勵寫多啲書，為咗鼓勵學習，確立作者喺一段時間內對原作品擁有出版支配權力，有效保護期過咗後嘅作品，就會進入公共領域，所有人都可以出版，即係任何人都可擁有埋版權，令版權成為一種公有權利。
正值美洲盛行門羅主義抗拒歐洲支配，美洲國家另外成立布宜諾斯艾利斯公約，要求作品要有版權宣稱先至受保護，而且容許成員國縮短版權期限。時而勢易，大多數布宜諾斯艾利斯公約國現今都簽咗伯爾尼公約，布宜諾斯艾利斯公約喺國際重要性降低咗。
世界貿易組織制定「與貿易有關的知識產權協定」，將伯爾尼公約嘅條文加入去，令伯爾尼公約變成近乎全球適用。世界知識產權組織嘅版權條約進一步確立咗電腦程式嘅版權、資料庫嘅保護、版權持有人嘅放租權與及禁止規避或破解保護科技。
喺康德1785年嘅短文《Von der Unrechtmäßigkeit des Büchernachdrucks》中，康德將一本書嘅意達方式同意念內容分割，並被現代版權納入做原則，用嚟解決出版商同原作者嘅爭拗。
版權應用嚮好多方面嘅創作，知識，研究，藝術同表演等。具體範圍要睇唔同嘅具體立法，但一般都包括論文、詩、戲劇、其他文學作品、電影、舞、音樂、錄音、繪畫、素描、雕塑、攝影、軟件、無線電、電視同埋廣播。字體就未必受保護。
版權亦保護作品唔被醜化。例如戲劇「吉蒂與死人頭」用過一張海報，同吉蒂貓嘅一張海報撞咗，即使「吉蒂與死人頭」嗰張唔係吉蒂貓，但有啲人會睇到有聯想，咁樣會有爭拗。呢個爭拗之後不了了之。有時界線喺好難確定，例如金寶湯罐頭畫就冇引起爭拗。
互聯網容許點對點檔案分享技術，以這個技術傳送嘅數據，可以係自由分發嘅軟件或作品，亦可以係受版權保護嘅軟件或文件擋案。同傳統抄錄相比，點對點技術比傳統實物抄錄更容易被青年掌握，非中央化令抄錄速度更高，數據可以配合加密傳送，即使網絡供商中途截取數據流向亦無法得知內容係乜，甚至連廣播視訊串流都可以以點對點技術傳播。
專有硬件作品可以使用抄讀保護。對於使用互聯網嘅軟件，商界開發其他數碼權利管理系統，由版權持有人去控制使用者有幾多權利，即使使用者可以複製實物，互聯網嘅資源仍然由版權持有人控制。不過，如果有足夠嘅顧客，數碼權利管理技術嘅可行性同擾民程度都被質疑。
Morio, J.; Balesdent, M. . Estimation of Rare Event  Probabilities in Complex Aerospace and Other Systems .
多角投資係投資上嘅一種技巧，講到一位投資者要同時揸多種唔同嘅資產，即係例如同一時間又揸債券又揸黃金呀噉。多角投資相關嘅思考亦提到，自己手上嘅唔同資產之間喺價格上唔應該有太強嘅正相關，即係呢啲資產嘅價唔可以傾向一齊升或者一齊跌，否則投資者就好易陷入「手上啲資產嘅價冚唪唥一齊跌」嘅困境。
染色質係真覈細胞入面DNA同埋蛋白質嘅複合體。佢嘅主要功能係將長嘅DNA分子嘅結構整到更加緊湊同密集。噉樣做可以防止啲鏈繞埋一舊，並且喺細胞分裂期間防止DNA整爛，重喺調節基因表達同埋DNA複製方面起住重要嘅作用。
樺尺蠖係一種飛蛾，本來係白色帶黑斑點嘅，不過喺 18 世紀工業革命嘅英格蘭，工廠排出大量黑色嘅廢氣，引致樺尺蠖族群嘅色水有所改變－生態學家發現喺工業革命嗰兩個世紀期間，英格蘭樺尺蠖嘅色水變到黑鼆鼆噉色。
工業革命係一個科技、社會經濟同埋文化嘅大轉變，發生喺18世紀末同埋19世紀初一啲西方國家度。工業革命喺英國開始，然後擴散到去成個西方世界度，呢個係咁繼續落去嘅程序叫做工業化。喺嗰個時侯，一個以徒手勞工為本嘅經濟俾一個以工業同埋生產機器為本嘅經濟取代。
佢以紡織業嘅機器化開始，之後係造鐵技術嘅發展同埋煤嘅使用嘅增加。鐵路、運河同埋改良咗嘅路，使到貿易膨脹。蒸氣機嘅發明同埋機器使到生產量大幅上升。19世紀頭兩個年代全金屬工具嘅發展促進咗更加多嘅生產機器俾人造出嚟，用喺其他嘅工業上。
移民係一種相對永久性既國際人口流動既現象，係指一個國家既居民，因為政治、經濟或者係其他原因，而離開出生國，搬去一個佢哋原本冇公民身份既地國家國度定居既行為。佢哋定居既目的係為咗成為另一個國家既永久居民或者係為咗入籍另一個國家成為公民，喺嗰個新既國家安居樂業、度過餘生。
喺基因學入面，顯性係指一個基因入面一對等位基因之間嘅關係，其中一個等位基因嘅表現型會表現出嚟，遮住咗第二個等位基因嘅表現。而前面嗰個可以表現到型態嘅等位基因就嗌顯性基因，後面畀人遮住咗表現型嘅就嗌隱性基因。
喺陸地上企鵝都係企喺度嘅，佢大部分時間好似人咁用腳來行，但係由於身型肥，佢哋行路都行得好遴迍吓。喺冰天雪地下，如果被捕獵者追嘅話，佢哋會全身傾前伏低喺地下，個肚貼住冰面，好似撑船噉，用腳撑來快速逃走。
佢哋睇落唔似雀，佢哋隻翼變成鰭狀，身體好似流線型，能夠輕快咁喺水入面游來游去。企鵝身上冚住一層厚厚嘅防水羽毛。喺呢層羽毛下面有一層比較柔軟嘅絨羽可以保暖。重有，佢哋層皮下面有層脂肪，可以防止體溫散失。
佢哋多數喺海面搵食，必要時，佢哋都可以潛落水底搵。皇帝企鵝係潛得最深嘅企鵝。佢哋能夠潛到落二百五十公尺深度搵食，留喺水底停留廿分鐘。佢哋個胃好大，可以離家去好遠嘅地方食飽飽先，然後再遊返去慢慢餵企鵝仔。
暴龍，又叫做霸王龍，係暴龍屬唯一一個有效物種。佢係一種大型食肉恐龍，身長最長可達15米，身高約5米，體重平均有9公噸。暴龍嘅咬合力係已知動物入面最大嘅其中一個，咬合力將近6公噸、相當於一隻大象嘅重量。
目前暴龍係現代恐龍文化同美國恐龍化石群當中最具代表性、最知名嘅恐龍，原因係喺《侏羅紀公園系列》嘅電影同電子遊戲裏面擔任最主要嘅恐龍角色導致。喺咁多種兒童讀物、博物館展品入面，暴龍亦係提及「恐龍」呢個概念時，必定會出場介紹嘅經典恐龍形象。
白堊紀係6.5千萬至1.35億年前嘅一個地質時代，位於侏羅紀同埋古近紀之間，係恐龍時代中生代嘅最後一個紀。白堊紀呢個名來自喺呢個紀岩石層裏面常見嘅白堊。雖然呢段時間嘅岩石標誌非常明顯同清晰，但佢嘅準確開始時間就如同其他古遠嘅地質時代無法被非常精確咁確定。
天主教學校係天主敎會搞嘅學校。喺2011年，天主敎會經營世界最大嘅非官立學校系統。2016年天主敎會總共有43,800間中學同埋95,200間小學。天主教學校參與敎會嘅傳敎工作，並將宗敎敎育列入課程。
原教旨主義，又叫基本教義派，係指一啲宗教嘅信徒希望跟返嗰個宗教當初啱啱出現嗰陣嘅教義，通常會將經文照字面直接同傳統咁解，避免畀現代思想影響。猶太教、基督教、伊斯蘭教、印度教呢啲主要宗教都有原教旨主義嘅信徒。
鸚鵡螺科，簡稱鸚鵡螺，係頭足綱鸚鵡螺目嘅一科，係一類擁有大量觸手、壽命好長、有小孔成像眼嘅深海軟體動物，係現存唯一具有完整貝殼嘅頭足類。鸚鵡螺目前生長喺印度洋同太平洋海區，北至日本南方、南至大堡礁、西至安達曼海、東至斐濟等海域，位於鸚鵡螺主要產地嘅法屬新喀里多尼亞更加以鸚鵡螺作為國徽主要圖案。
鸚鵡螺已經喺地球上經歷咗幾億年演變，佢嘅直系祖先喺奧陶紀嗰時係海洋中嘅頂級掠食者。現代定義上嘅鸚鵡螺從三疊紀晚期開始演化出嚟，並且靠住平均80年嘅長壽、同少而精嘅繁殖策略挺過地球上所有嘅大滅絕事件。而家，佢哋嘅外形同習性依然同遠古祖先相差無幾，而佢嘅出現時間甚至比大多數已滅絕嘅古生物長好多，所以被稱為「活化石」。
成座塔嘅高度有610米，佢係廣州嘅新地標。呢座塔距離珠江南邊有125米，附近嘅河流對面就係海心沙島同埋珠江新城。係一棟類似神戶港塔造型以觀光旅遊為主，佢具有廣播電視發射、文化娛樂同埋城市視窗功能嘅電波塔。
喺2009年，呢座塔向過網上公開徵集過新名。不過嗰陣時「海心塔」呢個名係攞低咗呢座塔嘅，因為呢棟建築啱好對著海心沙，不過呢個就搞到好多人話反對。因為改咗「海心塔」呢個名之後被人哋話得反對太多，結果就唔嗌「海心塔」喇，要重新改過隻名。
變態係一種生命發育過程，指一隻動物生咗出嚟之後，喺生命歷程嘅某個點突然喺身體結構上有相對巨大嘅轉變。呢種過程喺昆蟲同兩棲類動物入面相當常見，例如蝴蝶同蜜蜂會結蛹，然後由蛹走出嚟嘅成蟲喺形態上會同幼蟲有巨大差異。
羅姆飛蛾出嗮名係一種喺美國東北嘅入侵性物種，佢哋啲毛蟲會食好多種植物嘅葉，進而對嗰頭啲樹林造成好大嘅破壞。事實係羅姆飛蛾嘅為患惡劣到俾國際自然保護聯盟喺廿一世紀初列佢哋做世上頭 100 大入侵性物種之一。
外來入侵物種係通過自然傳播機制，有意或無意嘅人類活動而引入到自然分佈區出面嘅自然同半自然嘅生態系統或生長環境入面搞出個種群，從而對引入地嘅生物搞出多樣性威脅、影響或破壞嘅物質出嚟。而所謂嘅「物種」包括咗動物、植物、真菌同微生物等。
西蘭花重有一種叫做葡萄糖蘿蔔硫苷嘅化合物，佢可以加工成為一種叫做蘿蔔硫素嘅抗癌物質。蘿蔔硫素嘅前身係硫代葡萄糖苷，由芥子酶轉化成蘿蔔硫素，然而芥子酶係熱不安定性，高溫烹煮會破壞佢嘅活性，大量減少蘿蔔硫素嘅形成。
如果任何細胞要畀遺傳物質佢哋嘅後代，咁DNA就需要複製自己。要複製自己，就要靠複製體幫手。複製體首先會將雙鏈嘅DNA解開做兩條單鏈。每條單鏈會合返做新嘅互補DNA序列。最後就會得到兩條新嘅雙鏈DNA序列，佢哋係同原本嘅雙鏈DNA序列一模一樣。
出生缺陷嘅原因有基因或者染色體疾病,接觸過某啲藥物或者化學品,或者佗仔期間嘅某啲感染。成因有可能包括葉酸不足,佗仔嗰陣攝取酒精或者尼古丁,控制不善嘅糖尿病,或者係阿媽老得滯呀噉。有時同一時間有多種因素。
治療方法要睇喺邊種缺陷類型。可以包括治療,藥物,手術,或輔助技術。截至2015年,出生缺陷嘅受影響人數大約9600萬人。 喺美國,大約3%嘅初生 BB 有出生缺陷。淨係2015年就已經有大約62萬8千人因此死亡,而1990年有75萬1千人。
用嚟描述先天條件嘅大部分語言早於基因組映射,結構條件通常被視為與其他先天條例分開。 好多代謝條件宜家已經知道有微妙嘅結構表達,而且結構條件通常有基因聯繫。 儘管如此,先天的疾病通常由受影響嘅主要器官分類。
尼古拉·特斯拉係塞爾維亞裔美國籍發明家、物理學家、機械工程師、電機工程師同未來學家，被譽為係電力商業化嘅重要推動人，最出名就係設計出現代交流電系統，同埋佢同另一知名發明家愛迪生之間嘅恩怨情仇。另外佢喺電機工程學、電磁學、核子物理學同其他科學領域都有唔少發明同成就。
特斯拉喺奧地利帝國一條叫Smiljan嘅村莊出世。1884年移居美國紐約，1891入美國籍。1943年1月7號喺紐約酒店3327號房死於心衰竭。因設計咗現代交流電力系統，並喺「電流大戰」中打敗咗愛迪生支持嘅直流電力系統而出名。
唔同嘅海洋哺乳動物，都有唔同嘅祖先，呢啲就係進化。但係科學家相信，所有海洋哺乳動物嘅祖先都係源自陸地，部分後嚟因為食物同逃避捕獵者先至返落海裏面，而手腳開始變成鰭形，身體亦都變到好流線形，等到游水搵食時可以快啲同方便啲。
三板又叫舢舨，又寫做三舨，係南中國海常見嘅木製平底艇，通常只有三米半到四米半長。有時三板會加咗個篷，甚至可以住埋人。三板通常只會近岸或者河用，用來捉魚或者載人載貨。三板極少出大海，因為會頂唔順大風大浪而沉。
家下嘅真正嘅穿梭機，係一挺運送人、貨物、人造衛星呢啲嘢往返地面同太空嘅飛機。佢同太空船又唔同，太空船嘅主體用過一次就冇用，下次用又要再造新嘅太空船。而太空穿梭幾就好似普通嘅交通工具噉用完再用。喺冷戰時期蘇聯同美國都設計製造過太空穿梭機。
發射嗰陣時直立豎起，點着火箭直立飛向太空。返地面嗰陣，表面嘅隔熱層阻止機身畀快速飛行嘅穿梭機同大氣層磨擦產生嘅高溫燒壞。進入低層大氣嗰陣機身擺平，同普通嘅飛機一樣滑翔，響常規跑道降落，機尾彈出減速傘用嚟減低飛行速度。
過度活躍症係一種精神障礙精神疾患。患者專注力不足，容易分心。患者特性包括好難專注、過度活躍、做嘢唔考慮後果等。除此之外，仲有不合年紀嘅行為，過度活躍症患者亦可能表現出情緒調節困難或者執行功能方面嘅問題。
依照《精神疾病診斷與統計手冊》第五版嘅定義， 過度活躍症嘅症狀需要出現超過6個月，或者患者情形比同年齡明顯多好多，同埋患者症狀已經造成至少兩個情境嘅問題，呢啲條件需要喺12歲之前就出現，若果係17歲以下，喺專注力失調或者係過動/衝動上嘅症狀，至少需要有5項符合。
注意力不足過動症嘅細路、青少年同成年比較容易有社交技巧上嘅問題，例如社交互動、發展友誼同建立友誼。有半數嘅注意力不足過動症患者曾經受到同儕社會排斥情形，而無注意力不足過動症嘅人被社會排斥比例大約係10%至15%。
過度活躍症嘅細路比較容易有唔容易控制情緒嘅問題，佢哋嘅寫字能力亦比較弱，喺語言、講嘢同運動方面嘅發展都比較遲。即使過度活躍症會造成好多不便，不過若果細路患者針對有興趣嘅主題同事物，佢哋嘅專注力持續時間會同其他細路一樣，甚至好過其他細路。
過度活躍症嘅治療方式包括心理治療、行為治療同藥物，亦有可能係用幾種方法一齊進行。治療對病症會有長期嘅改善，但係無法完全根除病症嘅影響。藥物包括有興奮劑、阿托莫西汀、腎上腺素受體α2刺激劑，有時亦會包括抗抑鬱藥物。
有關行為治療喺ADHD嘅應用，有好多良好嘅實證，若果係針對學齡前，或者係症狀輕微嘅患者，一般會建議用行為治療為第一線療法。心理療法包括有心理教育、行為治療、認知行為療法、人際取向心理治療、家庭治療、學校介入、社交技巧訓練、行為方面嘅同儕介入、機構培訓、父母管理訓練同神經反饋訓練。
規律嘅體能鍛煉，特別係帶氧運動，對於患有ADHD嘅細路同成人嚟講一種有效嘅副加療法，特別係配合興奮劑藥物治療時更加係咁，不過針對改善症狀，最理想嘅運動種類同強度仲未清楚。長期規律有氧運動對ADHD患者嘅好處係提升行為同運動能力、提升管控功能、較快嘅資訊處理速度，記憶力亦會比較好。
針對ADHD嘅非中樞神經刺激劑藥物有好多種，包括阿托莫西汀、安非他酮、胍法辛同可樂定，呢啲可以作為主要藥物治療，或者配合中樞神經刺激劑藥物一齊用。依家有關各種藥物之間嘅比較，仲未有足夠說服力嘅研究結果可以佐證，不過喺副作用入面似乎差唔多。
中樞神經刺激劑藥物比較可以提升課業表現，阿托莫西汀就無呢種效果。阿托莫西汀冇咁易有成癮問題，所以若果有娛樂性藥物或者係強迫性藥物使用風險嘅人，比較建議使用阿托莫西汀。有關藥物對社交行為上嘅影響，依家仲未有充足資料。
截至2015年6月，仲未完全確定ADHD藥物嘅長期影響。核磁共振成像研究推測長期用苯丙胺或者哌甲酯治療，會減少因為ADHD造成嘅大腦功能同結構異常。2018年嘅文獻回顧發現若果考慮短期效果，哌甲酯對細路最有效，苯丙胺對成人最有效。
用胍法辛治療會依唔同國家有所唔同，英國國家健康照護專業組織針對成人係第一線藥物，若果針對細路，只會建議喺病情嚴重時先使用，而大部份美國嘅醫學指南會建議可以針對各個年齡層使用。針對學齡前嘅細路，一般唔建議用藥物治療。
一般嚟講，正常治療劑量嘅哌甲酯同中樞神經刺激劑係安全，不過有佢嘅副作用同禁忌症。若果哌甲酯畀細路同青少年使用，有研究發現呢個同一啲嚴重或者唔嚴重嘅有害副作用有關，不過證據品質仲未充份。若果針對細路開呢類藥物，需要仔細監測細路服用情形。
若果ADHD嘅中樞神經刺激劑嚴重過量，可能會同興奮性精神病或者係狂躁嘅症狀。若果係治療用嘅劑量，出現類似情形機會好低，只有0.1%，會喺開始用中樞神經刺激劑藥物治療後嘅前幾星期出現，若果用埋抗精神病藥，可以有效緩解急性苯丙胺精神病嘅症狀，若長期治療，需要作定期監測。
興奮劑嘅藥物治療需要定期停藥，評估係咪仲需要食藥、減少發育遲緩情形，同埋減低抗藥性。若果係長期使用超過ADHD治療劑量嘅興奮劑藥物濫用，一般會同成癮以及物質依賴有關。不過未治療嘅ADHD，會提高物質濫用以及行為規範障礙嘅風險。
飲食嘅調整可能對少部份ADHD細路有幫助2013年一份統合分析針對有ADHD症狀，同埋有補充遊離脂肪酸或者係減少食用有人工色素食品嘅細路一個相關研究發現，只有唔到三分之一嘅細路喺症狀上有所改善。呢方面嘅助益有可能只係對有食物敏感嘅細路有幫助，亦有可能係因為呢啲細路同時亦接受緊ADHD治療。
呢啲發表咗嘅文獻亦表明依家已知嘅證據唔可以証實減少食用特定食物嚟治療ADHD嘅療法。2014年發表嘅文獻亦發現排除飲食喺治療ADHD入面嘅成效有限。另一篇2016年嘅文獻回顧指出，根據研究結果，「無麩質飲食喺未來成為ADHD嘅標準療法」機率係微乎其微。
2017嘅文獻回顧指出有一啲排除飲食嘅方式對於好細、唔食得藥嘅幼童同埋對藥物無反應嘅患者可能有用，不過唔鼓勵用補充遊離脂肪酸或者係減少食用有人工色素食品作為ADHD嘅正規治療方式 。長期鐵、鎂同碘等礦物質不足可能會令ADHD症狀加劇，亦有少數證據指出組織入面嘅鋅含量過低同ADHD有關。
Creepypasta，可以譯做恐怖意式麪，廣義上泛指响英文圈嘅互聯網流動嘅恐怖故仔，狹義上淨係指响英文圈互聯網流傳、專登寫到好似都市傳說噉嘅恐怖短篇故仔。一般嚟講，恐怖意式麪作品喺題材同內容方面唔多限制，會包含靈異故仔，但又可以包埋啲完全冇超自然成份嘅恐怖故仔。
－有人指，呢啲特徵令到讀者有種「呢件事有可能發生喺我身上」噉嘅感覺，更加加強咗呢啲故仔喺互聯網流傳嘅能力。除此之外，恐怖意式麪故仔亦都被指係深受 H. P. 愛卡夫嘅作品影響，成日都會用「對未知嘅恐懼」嚟令讀者覺得驚。
圖形處理器係一種專門用嚟處理影像顯示相關運算嘅微處理器。 GPU 係 NVIDIA 公司喺發佈 GeForce 256 圖形處理芯片嗰陣時首先提出嚟概念。呢樣嘢之前，電腦入面處理影像輸出嘅顯示晶片，通常好少俾人睇成為一個獨立嘅運算單元。
IEEE 1394，又叫做火線，係由Apple發明嘅高速傳送介面，IEEE 1394係Apple發明，亦都有其他製造商攞到生產權。「火線」係Apple嘅商標，所以其他生產商整IEEE 1394嗰陣，會用另一個名。
電腦熒光幕，簡稱熒光幕或者螢幕，又叫監視器、芒或者MON，亦有人叫顯示器，係種常用嘅電腦輸出設備，用電腦嘅人可以用佢嚟睇資訊，又或者作為娛樂用途，總之就係用芒嘅人可以睇到電腦嘅各種輸出。最初嘅芒係用電子槍，而今就通常係 LCD，而 LCD 就以 TFT 居多，另外重有第啲用唔同技術嘅芒。
豎起手指公代表好好、頂呱呱。另外，有網站都有有關功能，例如Facebook上面向其他人「俾Like」，有同一樣意思，個圖示正正就係俾手指公咁樣。相反，如果手指公向下，就表示惡劣。以前有人話手勢係自然而生。
但唔係去到邊，都係手勢向上等同表達友好。喺意大利、希臘，同埋中東國家例如伊朗、伊拉克、阿富汗等，噉做係等同舉起中指，係嚴重嘅粗口手勢，所以去到其他地方嗰陣要特別留意。又例如非洲有部落，讚好手勢或者表示惡劣有自己一套手語。
香港海洋公園，通常就噉叫海洋公園係香港一主題公園，以海洋為題，兼有種種機動遊戲同動物園。佢喺香港島黃竹坑南面，北面近黃人坑，有山下花園，向南有南朗山，最南係大樹灣。北面靠近黃竹坑警察訓練學校。公園一九七七年一月十號落成啟用，家下入場人次，一年有四百二十萬。
1979年1月，海洋公園引入殺人鯨「海威」，成為海洋公園其中一個賣點。公園初期嘅設施唔多，但係由1980年代開始，海洋公園大幅擴展，增加大型機動遊戲，並先後建成水上樂園、百鳥居、鯊魚館、紅鸛池、孔雀花園、登山電梯同埋集古村等設施。
早期海洋公園嘅營運資金，主要靠門票同香港賽馬會撥款。入場費低，公園好多時蝕本。一九八七年七月一號，香港政府通過《海洋公園條例》，馬會撥款二億港元，成立信託基金，公園脫離馬會獨立，成為非牟利組織，需自負盈虧，以商業手法經營。
由於以商業手法經營，海洋公園逐步提高入場費，因此亦開始轉虧為盈。1992年，海洋公園全年入場人次已達300萬。但自1998年後，由於受亞洲金融風暴影響，加上遊客開始對公園欠缺新鮮感，而且鎮園之寶殺人鯨「海威」病逝，海洋公園開始出現虧蝕。
過去海洋公園以海馬作為標誌，公園範圍內嘅南朗山北麓更有大型海馬標誌。不過，海馬動態唔夠活潑，亦係中藥材嘅一種，故此未能充份配合公園嘅理念。因此，海洋公園由2000年11月開始引入稱為「威威獅令」嘅卡通海獅作為公園嘅代言人，並以佢展開更多推廣及宣傳工作。
海洋公園內共分8個區域，包括夢幻水都、亞洲動物天地、威威天地、冰極天地、動感天地、熱帶雨林天地、海洋天地、以及急流天地。其中亞洲動物天地、夢幻水都、威威天地位於公園裏面嘅海濱樂園，而其餘景區就喺高峰樂園。
山下花園同埋南朗山之間，有吊車駁埋。吊車全長1.5公里，每個鐘載客4000人次，總共有252架吊車來回運行。每架吊車可以載6人，車程10分鐘，搭客可以飽覽深水灣同南朗山優美海景。吊車喺惡劣天氣之下，會暫停服務。
南朗山同埋大樹灣之間，有登山電梯駁住。電梯全長225米，係全世界第2長嘅戶外扶手電梯，起好嗰時本來係全世界最長嘅戶外電梯，後來畀香港另一個中環至半山自動扶梯系統取代。而電梯係沿住30度角嘅山坡上落，每小時載客量達4000人次。
除咗發展旅遊之外，海洋公園亦積極推廣教育同進行動物保育。海洋公園每年招待約4萬名學童，加深佢哋對動物嘅認識。此外，海洋公園亦致力進行海洋哺乳動物嘅研究。2000年，海洋公園成功透過人工受孕嘅方法令樽鼻海豚受孕，並喺2001年5月誕下兩條小海豚，成為全球首宗成功個案。
盛智文上任後，海洋公園公佈重新發展計劃，希望發展成為世界最佳嘅海洋主題公園，並藉此加強香港對世界各地遊客嘅吸引力。喺未來幾年將斥資55.5億港元，增加遊樂設施至70個。翻新後嘅海洋公園面積將增至137公頃，增加接近一倍，並引入33種全新動物。
公園將分為「高峰樂園」同埋「海濱樂園」兩部分，高峰樂園位於高地，以海洋、熱帶雨林同南北極地體驗為主題。海濱樂園就位於低地，以水族館同雀鳥為主題，並設有兒童遊樂設施。兩個樂園之間會加建全長1400米嘅高峰列車連接，車程3分鐘。
公園亦將會增加多項動物表演。而機動遊戲方面，將會規劃現時嘅山上機動城，除咗保留跳樓機，其他機動遊戲都會拆，但會開闢山頭興建多項新嘅機動設施，以便騰空集古村一帶沿海地方去起酒店，以吸納多啲高消費嘅長途旅客。
政府通過2021年海洋公園公司條例草案，未來會將海洋公園從主題公園轉為保育同教育工作，例如將動物護理中心從新設計吸引大眾。海濱樂園嘅紀念品店、餐廳等營運權外判畀私人發展商/營運商。入口會後移到山上嘅高峰樂園，老舊嘅大型機動遊戲會被淘汰，設立以歷險為主題嘅區域，建設小型嘅娛樂設施，同埋開墾未用嘅土地設立以健康為主題嘅區域，用作露營、登山等活動。
灣係水岸地貌，指岸凹，彎入。勁彎而深入，亦叫澳。海嘅，亦叫海灣。灣凹之故，三面有遮擋，一面出洋面，所以風浪細，水較安定。風浪細而方便停泊，所以泊船，又叫灣泊。亦因風浪細，陸上涌河，沙坭易沉積灣中而成灘。
線蟲動物係動物界入面相當大嘅門，係假體腔動物，有超過28,000個記錄咗嘅物種，重有好多種重未改名。絕大多數體細同埋係圓柱形，又叫做圓蟲。佢哋喺淡水、海水、陸地上周圍都見到，唔理係個體數定物種數都比其他動物多，並喺極端嘅環境好似南極同海溝都見到。
曲種，音樂品種，為曲分門別類。曲種分類，通常都為主觀，約定俗成。品種界限，有時會有爭議。品種間，亦難免相疊。就算去到學院研究，各家都有自己見解，並無一致。風格、樂器、時代、地域、語言，技巧，通通都可以拎來做曲種。
廣州日報係中共廣州市委嘅其中一份官方嘅報紙。呢份報紙係由廣州日報企業集團嚟發行，廣州日報喺1952年1月1號創刊。佢重係成個中國大陸入面，最早實現成份彩色印刷嘅報紙。而「廣州日報」呢四個標題大字係由毛澤東寫咗出嚟嘅。
香蕉船係一種長形橡皮艇，外形整到香蕉咁，一隻艇可以坐幾個人。進行水上活動時，通常用快艇喺前面快速拖行，由單一塊帆推動。參與者透過香蕉船考驗嘅平衡力。香蕉船上有繩畀參與者緊握。喺玩香蕉船嗰陣一定要着救生衣。
1951年1月30號，當時嘅廣東省人民政府頒佈《關於沿海旅客進出入國境的佈告》，規定自1951年2月15號起，所有旅客出入境前都要向所在地或目的地嘅縣、市以上人民公安機關申請出境或入境，經核准並取得通行證後，至准出入。
1979年7月10號廣東省公安廳宣佈，由1979年8月1號起，將一次有效嘅《港澳同胞回鄉介紹書》改為三年內多次使用有效嘅《港澳同胞回鄉證》，方便港澳居民前往大陸，證件大細同一本護照相同。另外每次入境時，持證人都要填寫「港澳同胞回鄉入境卡」，清楚列明目的地同日期等資料。
同時，亦要向中國海關申報有冇帶住自用嘅免稅物品，好似手表、相機、限定嘅外幣等等。1980年12月起，《港澳同胞回鄉證》嘅有效期由3年延長到10年。1988年9月8號，《港澳同胞回鄉證》嘅照片頁上過膠並加貼電腦條碼。
回鄉證好似外國護照旅遊簽證，申請要審批，唔係人人都有資格一定得到批發。例如香港一啲泛民主派人士。另外近年大批港澳居民北上中國內地娛樂場所吸食毒品，若果佢哋初犯會被公安機關行政拘留或者罰款，並且會響回鄉證嘅電腦檔案內附注有關嘅犯事紀錄。
根據香港東方日報，2023年前半年，美國海關及邊防局喺美墨邊境總共拘捕咗6500既偷渡既中國人蛇，創咗歷史新高。而根據親共既HK01，喺2019年12月，CBP發現11個中國人蛇喺美墨邊境，匿埋喺洗衣機既木箱裏面屈蛇去美國。
《鐵達尼號》係一部1997年嘅美國電影，由占士金馬倫執導，里安納度狄卡比奧、琦溫斯莉主演，喺奧斯卡金像獎攞到最佳電影等11個獎，平1959年《賓虛》攞最多獎嘅紀錄。佢亦係當時史上票房最高嘅電影，去到2009年畀《阿凡達》打破咗。
喺2014年，七星能源投資喺遂寧投資10億人民幣，仿建鐵達尼號，完全按照100年前原版嘅圖紙建造，內部設計亦同當年一模一樣，務求重現當年鐵達尼號嘅風情。不過，呢個複製版鐵達尼號，就唔會有動力系統，所以只能躺喺河床，預計建成後畀遊客入住。
呢個項目本來預計喺2016年對外開放，但啟動後爭議不斷，好多人批評勞民傷財，喺四川山溝興建呢條『旱船』並無意思。甚至當初投資公司內部有人提議模擬撞冰山嘅活動，令當年鐵達尼號罹難者家屬極為憤怒，批評咁做係將災難商業化嘅消費悲劇。
為咗配合宜家家居「毛公仔助學行動」，宜家家居將Lufsig嘅性格設定做怕醜仔，家境窮但好學，每天一早起身幫人派牛奶同報紙，希望可以去返學學多啲嘢。而佢手抱嘅婆婆係位充滿智慧嘅老師，經常響課堂提問，等學生由遊戲度學識諗嘢。
2013年11月開始，宜家家居喺全世界搞「毛公仔助學行動」，義賣Lufsig同其他毛公仔，本來唔係好多香港人留意。但到12月7號，香港社民連兩位成員向行政長官梁振英抗議嗰陣，除咗丟雞蛋之外，亦有丟Lufsig，因為Lufsig個大陸譯名「路姆西」同粵語粗口「老母屄」接近，夾埋「丟」呢個動作，諧音就係「屌你老母屄」。
喺網上廣泛討論同傳媒廣泛報道之下，好多香港人都湧到宜家家居搶購Lufsig，唔使3日時間就賣斷市，當中部份人更將佢用炒高嚟賣，甚至連大陸嘅深圳分舖同廣州分舖都賣清嗮。亦有一啲香港出名嘅人趁熱鬧同Lufsig一齊影相。
有網民整咗「CY大戰路姆西」遊戲，等廣大網民可以玩鋪勁，面世一日成為網民追捧嘅電子遊戲。玩法同經典遊戲食鬼相似，玩家可以用CY食伯母同可反食路姆西，分數高可以登上狼虎榜。俾香港《蘋果日報》等傳媒報導之後，流量又再升，玩家數目超過五萬。
1982年9月19號，美國卡利之美隆大學嘅電腦科學教授 Scott Fahlman 最先喺佢間大學嘅電子佈告板用咗一堆ASCII字符做表情符號，但嗰時雖然佢冇認真關注呢啲嘢，凈係嚟表達自己好高興嘅的心情。
原本以為證據已經搵唔返，但喺2002年俾 Jeff Baird 喺備份磁帶入面搵返出嚟。爾種表情符號英文本來叫 ｢表情圖標｣，後嚟成為而家好多人用嘅符號。日本人喺大約同時期發明咗 ｢顏文字｣，同美式表情符號一樣，都係用字符砌出來，但係用嘅字符就包括咗漢字圈用嘅全形字。
DET 包括咗一套網上做嘅英文測試，幫手量度一個人對英文有幾熟練，包含閱讀、書寫、聆聽同講嘢四大能力嘅測試，可以得到嘅分數最低係 10 分最高係 160 分，當中 120 分或以上算係對英文有返咁上下熟練。
印尼文同馬來文嘅分別類似英式英語同美式英語（American English)。使用呢兩種語言嘅人基本上可以溝通，只係書寫系統嘅拼音同語彙有啲唔同。造成呢種差別嘅主要原因係印尼曾經係荷蘭殖民地，所以印尼文喺爪哇語同荷蘭語借用咗唔少詞彙。
空中客車一開始叫做「空中客車工業集團」，係幾間歐洲企業結盟嘅成果。2001年，空中客車改制為聯合股份集團公司，由歐洲航空防務與航天公司持股八成，英國航太系統持股兩成。2006年，英國航太系統將手頭上所有股份賣晒畀歐洲航空防務與航天公司，令到空中客車成為歐洲航空防務與航天公司嘅獨資子公司。
歐洲航空運輸業嘅擴張帶來咗對新飛機嘅需求，亦都為歐洲航空製造業帶來咗機遇。1959年，英國嘅鶴嘉－薛德列製造廠製造廠推出咗岩士唐－屈禾夫AW.600「輕艦隊」短程客機。伊種客機可以以每人兩便士嘅成本搭126名乘客飛短途航線。
雖然美國嘅飛機製造商搏晒命恁推銷當時最新出品嘅美國客機，但係歐洲嘅航空公司都係決定集中發展歐洲市場，同埋開始研究由歐洲航空器製造商來製造適合歐洲市場嘅飛機嘅可行性。而「空中客車」伊個詞，就係喺今次會議嘅記錄裡面第一次出現嘅。
於是，A300團隊提出咗一個縮細方案「A300B」，將載客量由300減到250左右，重重新設計過行李艙門，令到當時常用嘅LD3貨櫃可以更快上落機。而且，為咗吸引潛在嘅美國客戶，A300團隊重決定採用通用電氣嘅引擎而唔用勞斯萊斯嘅引擎。
1969年巴黎航展上面，法國同西德簽訂合作備忘錄，將A300嘅載客量定為226人，引擎定為通用電氣同法國國家航空發動機設計製造公司合作研發嘅CFM56引擎，並且聲稱「A300嘅運營成本，將會比我等四個引擎嘅競爭對手低好多」。
1970年1月1號，法國南方航空同北方航空合併成為國營航空航天工業公司。但係就喺伊個時候，德意志空中客車嘅幾間子公司突然決定退出計劃，淨得美沙舒密－伯勒哥夫飛機製造廠同埋聯合飛行技術工廠決定留低，迫使法德兩國重新商討撥款協議。
由於當時聯合飛行技術工廠已經同福克公司合併，而福克公司係喺尼德蘭註冊嘅，於是尼德蘭政府決定加入計劃，並且承擔6.6%嘅撥款，而法德兩國各自承擔唔超過46.7%嘅撥款。經過撥款架構重組之後，1970年12月18號，法國國營航空航天工業公司同德意志空中客車正式組建「空中客車工業」經濟利益同盟公司，總部設喺巴黎，由福蘭茨·約瑟夫·施特勞斯出任董事會首任主席。
空中客車嘅主要客戶之一法國航空對A300B1嘅興趣唔大，但係一開始就對加長型嘅A300B2特別感興趣，重喺1970年9月訂咗6架。伊個係空中客車工業收到嘅第一張訂單。1972年10月28號，第一架A300B1成功試飛，一個月之後就收到咗法國民航總局嘅適航證書，然後喺1974年先後收到德國聯邦航空局同美國聯邦航空局嘅適航證書。
A300嘅第一班定期航機，係1974年4月15號由巴黎飛往倫敦嘅法航班機.。為咗打開美國市場，空中客車喺A300B1試飛成功嘅同一年，就決定喺北美洲同南美洲分別進行6個星期嘅展示，獲得巨大反響。幾年之後，美國東方航空成為空中客車工業嘅第一個美國買家。
A300系列一上市就大受好評，但係同時亦都要面臨波音嘅強大挑戰。為咗鞏固辛苦開拓出來嘅市場，空中客車工業決定喺1978年7月推出A300嘅後續機型。A300喺喺好大程度上滿足咗法國航空嘅需求，但係由於當時歐洲好多航空公司嘅載客量重未有咁高，所以A300系列對佢等來講大過頭。
為咗縮減研究同試驗成本，空中客車工業計劃推出一款A300B10MC，將載客量減到220人，唔做大修改。但係A300B10MC帶來嘅問題係機翼同起落架體積太大，反而加重燃油消耗。經過幾間子公司嘅一輪商討之後，空中客車工業決定將A300B10MC從A300計劃道獨立出去，重新設計，改名做A310。
1982年4月3號，第一架A310原型機試飛成功，4月11號A310就拿到咗適航證書。空中客車喺A300上面試用過好多當時好新嘅技術同材料，到A310量產化嘅時候，伊啲新技術同新材料亦都同時量產化咗。
雖然係咁，但係A310並唔算暢銷。到2000年底為止，一共祇有225架A310交貨，而A310嘅直接對手波音767就有817架交貨。1980年代嘅經濟危機導致訂單數量銳減，令到狀況雪上加霜，於是A300喺1984年停咗產。
喺同一年嘅巴黎航展上面，法航宣佈有興趣訂購25架A320，如果有需要重會再訂多25架，為A320項目打咗支強心針。量產化之後嘅A320同波音737體積相近，但係航空公司可以要求按實際情況改變座位編排，從而調整載客量。
由於受到1970年代石油危機嘅影響，空中客車工業希望通過減低燃油消耗來同對手競爭，所以同A310一樣，A320身上都有好多革命性嘅新技術，包括線傳飛行控制系統、電子飛行儀表、二人駕駛艙同分隔式油艙等等。
A320喺1984年3月2號上市，而上市之前已經收到來自5間公司嘅訂單，訂購量達到80架。由於之前有為和諧客機研製自動駕駛儀嘅經驗，到法國宇航將自動駕駛技術裝上A320嘅時候，自動駕駛技術已經相當成熟。
1985年，泛美航空購入A320，再一次證明空中客車工業已經有實力向波音叫板。1987年2月，第一架A320成品出廠，空中客車工業喺圖盧斯舉行咗盛大嘅出廠儀式。1988年3月，第一架A320量產型交付畀法航，同一年4月18號投入服務。
1988年6月26號，一架剛剛出廠交付畀法航嘅A320喺做低空飛行展示嘅時候，懷疑由於電腦設定出錯而墜毀，造成3名乘客喪生。事件一度令人質疑自動駕駛系統嘅可靠性，但係並未重創空中客車工業。到咗2010年，A320系列成為咗全球產量最高嘅客機。
喺1987年巴黎航展上面，空中客車工業嘅時任董事長莊·皮亞遜正式為A330同A340揭幕。揭幕當日，空中客車工業就收到咗來自漢莎航空嘅希望訂購15架A340嘅意向書。1989年12月14號，法國內陸航空向空中客車工業訂購咗14架A330，附帶再訂購14架嘅優先權，成為A330嘅第一個客戶。
1988年4月，計劃立項。1993年3月，第一架原型機出廠，幾個月之後喺德國漢堡正式投入量產，並且改名做A319。1995年8月25號，第一架量產型A319投入服務。後來空中客車工業喺1999年推出嘅第一款私人客機A319CJ，就係以A319為基礎嘅。
20世紀90年代後期，隨著經濟逐漸復蘇，飛機訂貨量亦都開始回升，而空中客車工業作為幾間製造商結盟嘅產物，出貨量已經唔足以跟上訂單湧入嘅速度。由於空中客車工業屬下嘅製造商分佈喺4個國家，因而導致勞工成本高、決策速度慢、研究進度難協調等問題，重要面對製造商所在國家之間嘅競爭。
由於空中客車工業祇係一個同盟，因此各個製造商重係各自負責返各自嘅投資同管理嘅，空中客車工業無權過問。另一方面，航空公司需要新型客機，但係空中客車工業分散喺歐洲各地嘅資源，令到空中客車工業好難向客戶作出任何保證。
1998年12月，英國航太同德國戴姆勒－奔馳航太開始商討合併嘅事項。但係，法國宇航由於怕被英國航太同奔馳航太喺空中客車工業重組之後拿到太多投票權，令自己處於劣勢地位，所以堅決反對重組。1999年1月，英國航太放棄咗同奔馳航太合併嘅計劃，改為從通用電氣手頭上收購咗馬可尼電子系統公司，改組為英國航太系統。
參與空中客車工業嘅國家嘅工業部長對空中客車工業缺乏實際行動好不滿，威脅話如果空中客車工業再唔改組嘅話，就會終止撥款。剛剛好法國宇航決定私有化、並且同馬特夏高科技合併成法國宇航－馬特夏，為空中客車工業改組提供咗條件。
2001年，空中客車工業正式從公司結盟改組為單一實體公司，並且改名做「空中客車」。空中客車嘅股份，80%由法國宇航、奔馳宇航同西班牙航空製造共同組建嘅歐洲航空防務與太空公司擁有，剩返嘅20%就由英國航太系統擁有。
早喺20世紀80年代，空中客車工業就有意進軍超大飛機市場，並且打破波音747獨霸天下嘅局面。第一份超大飛機草圖喺1988年出咗爐，但係到咗1995年，超大飛機都重未喺空中客車工業立到項，祇係拿到叫做「A3XX計劃」嘅名。
2000年12月19號，喺歐洲航空防務與太空公司成立咗無幾耐之後，空中客車工業董事局正式為A3XX計劃立咗項，並且改名為A380。立項嘅時候，已經有6間航空公司向空中客車工業發出咗55架A380嘅訂單。
A380喺2001年定型，然後喺2002年開始製造原型機。同一時期，俄羅斯蘇凱設計局亦都研發緊一種雙層長程客機「俄國之翼860」，但係由於資金緊缺，最後連原型機都製造唔到。2005年1月18號，A380原型機第一次公開展示，4月27號，原型機第一次試飛。
伊18個月嘅三次推遲交貨，對空中客車造成沉重打擊，損失超過48億歐元，需要喺2006年收到420架A380嘅訂單先至能夠轉虧為盈 。2006年到2010年期間，空中客車由於推遲交貨而造成嘅資金短缺達到63億歐元。
喺2008年9月推出嘅「Power8 Plus」計劃，係歐洲航空防務與太空公司將今次重組推行到其他子公司嘅計劃。目標係喺每年2012年之前為空中客車慳返6億5000萬歐元、為歐洲航空防務與太空公司慳返3億5000萬歐元。
2005年6月，空中客車董事局亦都贊成研發新機型，令到A350可以喺2005年10月6號正式立項。但係，由於A350同A330太似，有可能同A330自相殘殺，甚至連帶影響埋A340嘅後續研發。A350嘅第一款機型，最後有一共9間航空公司買咗140架，但係收到嘅批評亦都唔少。
根據空中客車公佈嘅數據，A320neo嘅耗油量少過A320接近兩成，即係航程增加950公里或者載多兩噸貨物。喺2011年巴黎航展上面，空中客車宣佈已經收到667架A320neo嘅訂單，預計收入達到6090億歐元。
空中客車嘅首席執行官由歐洲航空防務與太空公司董事局任命，但係一定要有法國或者德國國籍，而且國籍要同空中客車董事長嘅國籍一樣。首席營運官由空中客車總裁同歐洲航空防務與太空公司總裁共同任命，而且必須有另一個國籍。
2005年，空中客車同中國航空工業第一集團合作，喺北京建立咗「空中客車工程中心」，主力研發A350嘅後續機型。2007年，空中客車喺印度班加羅建立咗「印度空中客車工程中心」，參與A380嘅研發同製造。
從2004年開始，運作單元由8間大型卓越中心組成。但係喺2008年Power8重組計劃出咗爐之後，8間大型卓越中心被歐洲航空防務與航天公司削減到4間。伊4間大型卓越中心祇會負責研發飛機，唔會參與國家之間嘅競爭。
從1970年空中客車工業成立嘅時候開始，空中客車分散喺歐洲各地嘅廠房，為飛機製造帶來咗巨大嘅挑戰。為咗將各個廠房製造好嘅部件運送去圖盧斯總裝廠，空中客車工業先係從美國太空總署收購咗3架「超級彩虹魚」運輸機，後來又自己以A300貨機型為藍本，研製咗「大白鯨」超級運輸機。
超級運輸機可以快速將部件送到圖盧斯總裝廠，因此直到A340系列投產都扮演著重要角色。但係到咗研發同製造A380嘅時候，由於A380嘅部件大到連超級運輸機都裝唔落，因此空中客車需要改用平底駁船或者特製汽車來運送部件。
從20世紀60年代開始，有意組建空中客車嘅公司就有建立一套航空運輸系統，將分散喺歐洲各地嘅部件運送去一個總裝廠嘅計劃。一開始伊啲公司曾經對「迷你彩虹魚」運輸機產生興趣，但係好快就意識到迷你彩虹魚唔夠大，改為向美國太空總署收購佢等研發來運土星五號火箭嘅超級彩虹魚運輸機。
1978年，空中客車工業再次聯絡製造超級彩虹魚嘅美國Aero Spacelines公司，要求再買多兩架超級彩虹魚。根據雙方喺1979年達成嘅協議，由Aero Spacelines授權生產嘅兩架最新嘅超級彩虹魚，分別喺1982同1983年喺法國航空運輸聯盟公司嘅廠房出廠，交貨畀空中客車工業。
空中客車工業重需要更多超級運輸機，但係當空中客車工業決定買第6架超級彩虹魚嘅時候，Areo Spacelines表示由於廠房空間已經用晒來製造新一代「大肚彩虹魚」超級運輸機，所以出唔到貨畀空中客車工業。
進入20世紀90年代，空中客車工業嘅出貨量節節上昇，但係5架超級彩虹魚就日益老化，維護保養成本不斷攀升，載貨量反而由25噸跌到得返23噸，已經跟唔上空中客車工業嘅生產速度，於是空中客車工業決定搵一種可以取代超級彩虹魚嘅機型。
時至今日，陸路同水路運輸日益發達，大白鯨已經唔再係最主要嘅運輸方式，但係依然扮演著重要角色。今日，大白鯨嘅三條主要路線包括舒陶德－圖盧斯路線、希塔菲－圖盧斯路線同美柯特－聖納澤路線。A380嘅其他部件，就會經海路由英國、德國同西班牙嘅廠房運到去聖納澤廠區或者波亞厄廠房組裝。
空中客車目前用來行海路運送部件嘅三部特製貨船，分別係由南京金陵造船廠同新加坡技術工程公司建造嘅，叫做「波爾多」號、「漢堡」號同「卡迪斯」號。A380嘅機翼係喺威爾斯嘅布歷敦製造嘅，之後會先由平底駁船運去莫斯廷，然後再經海路運去聖納澤。
駕駛艙同機尾會一齊運去波亞厄廠房。至於機身、機翼同埋水平尾翼就會用平底駁船經加朗拿河水路運去朗恭，喺嗰道嘅特別碼頭落船。落船之後，特製汽車會將部件經由特別通道運去圖盧斯機場嘅總裝廠房。正常情況下，由朗恭碼頭去圖盧斯機場嘅特製汽車每個星期出一班。
20世紀60年代尾喺圖盧斯機場建立嘅空中客車工業總裝廠房，係空中客車嘅第一間總裝廠房，亦都係最重要嘅總裝廠房。廠房嘅第一條生產線係用來總裝A300嘅，後來由於A310同A300差別唔大，所以條生產線亦都用咗來總裝A310。
西德喺20世紀60年代，就已經想喺西德國內建立總裝廠房，但係礙於當時條件未成熟而作罷。到咗20世紀80年代，A320產量節節上升，圖盧斯廠房日趨飽和，西德再次提出喺西德建造新總裝廠房。時任法國運輸部長米修·德勒巴夏同西德聯邦經濟部國務秘書埃希施·希杜重專門為傾伊件事碰過頭。
喺空中客車工業開始將A320家庭多元化之後，喺戴姆勒－宇航總裁哈特穆·美多恩嘅堅持之下，法國方面終於讓步，同意畀空中客車工業喺漢堡起一座新嘅總裝廠房。1990年1月26號，空中客車工業董事局批准喺美沙舒密－伯勒哥夫飛機製造廠嘅喺漢堡機場旁邊嘅原址上面建造A321生產線。
2001年，空中客車為咗建造A380嘅生產線，專門喺圖盧斯機場北邊開咗一塊新地，叫做AéroConstellation。生產線喺2003年啟用，所在嘅廠房就用時任空中客車總裁莊－呂克·立格笛個名來命名。
為咗減低運輸成本，以及減少歐元同美元兌換造成嘅損失，2012年7月2號，空中客車宣佈會喺美國阿拉巴馬州慕拜爾市建造一座新嘅總裝廠房，又係專門生產A320系列飛機，預計2018年全面啟用之後，每年可以總裝40到50架飛機。
HSV、HSL、HSB色彩模式，又嗌HSV色彩模式或HSL色彩模式或HSB色彩模式、簡稱HSV或HSL或HSB，係種顏色標準，原理係喺RGB 色彩模式入面嘅點喺圓柱座標系入面嘅表示法。佢主要靠色相、飽和度、光度嘅數值嚟控制顏色嘅變化。
呢種色彩模式更加符合人嘅主觀感受。雖然HSV同HSL兩種表示，目的都喺圓柱入面用，但喺概念入面就唔一樣。其中HSL用嘅係圓柱，HSV用嘅係倒圓錐。呢種技術好多時簡化咗喺紅綠藍三原色之間微調啲時間同精力。
Adobe Photoshop ，簡稱「PS」，係一個由 Adobe Systems 出嘅，處理像素為主嘅，圖像處理電腦軟件。同公司嘅其它軟件一樣，Photoshop 可用喺 Mac OS 同 Microsoft Windows 兩個系統之上，以前亦都曾經有過 Unix 作業系統嘅版本。
本嚟想話改「ImagePro」嘅，點知呢個名俾人用咗。結果過咗無耐就將個軟體改咗名嗌「Photoshop」重同一間嗌Barneyscan嘅掃描儀公司做咗短期合作嚟處理下掃描儀掃出嚟嘅圖。直到1990年2月，Adobe公司第一次推出咗PHOTOSHOP嘅1.
早期嘅增量製造裝置同材料係喺 20 世紀 80 年代發展起嚟嘅。1981年，名古屋市工業研究所嘅小玉秀男發明咗兩種利用光硬化聚合物嘅增材嚟製造三維塑膠模型嘅方法，佢嘅紫外線照射面積由掩模圖形或掃描光纖發射機控制。
之後響1984年，三維系統公司嘅查克·赫爾發明咗立體光刻，用紫外雷射固化高分子光聚合物，將原材料層疊起來。Hull話呢一程式可以「通過建立列印目標物體每部分之間嘅聯絡來列印三維物體」，但係嗰個程式已經由小玉發明。
杏仁核仲主宰咗動機強度－動機強度係指一個個體嘅行為有幾趨近一件物體或者事件，包括咗擺幾多注意力落去件物體事件嗰度呀噉，大致上反映「隻動物有幾重視嗰件物體事件」，而杏仁核引起嘅情緒變化會強烈噉影響隻動物對一件物體事件嘅動機強度，例如一件犒賞引起嘅情緒反應愈勁，隻動物就愈會想要件犒賞，就愈會集中注意力落去件犒賞身上。
丙種射綫，又寫γ射綫，音譯伽馬射綫，係射綫一種，由核子放射出來。本質來講，光來睇，佢係電磁波一種，波長極窄，頻率至高，能量係電磁波之冠，以物質來睇，佢係高能量光子，以光速橫行。γ係希臘字母第三，讀似加麻，拉丁拼寫gamma。
簡單嘅水溶性放射性元素似放射性鎵離子有時都着用作標記物，但最常見嘅係摻種做標記功用嘅放射性同位素入啲化合物去，啲識佮特定組織結合埋嘅，係噉使用啲放射性配體嚟幫待觀察部位做標記。啲放射性配體佮個部位融合之後，就使伽馬射線相機捕捉啲放射性配體嘅濃度分佈。
同 PET 一樣，SPECT 係攞嚟觀察生物體啲機能嘅，對腦血管意外、心髒病、癌症嘅啲早期檢測有效。戥 PET 需要喺入藥前要臨時臨及使迴旋加速器產生啲放射性同位素唔同，SPECT 可以使啲平又易處理嘅普通放射性同位素。
肥胖會增加心血管疾病、第二型糖尿病、睡眠窒息症、某啲癌症、退化性關節炎同其他疾病發生嘅機會。而造成肥胖嘅主要原因通常包括熱量攝取過多、欠缺運動同體質問題等，其他例如基因缺陷、內分泌異常、藥物影響同精神疾病亦可能造成肥胖。
冰毒，又叫甲基安非他命，正名甲基苯丙胺，係種好強嘅興奮劑，亦俾人濫用咗變成毒品。因為佢係無色粒狀透明晶體，睇落似冰，所以又俾人俗稱做「冰毒」或者就咁叫「冰」。喺台灣，有啲人會叫安非他命做「冰塊」、「安」、「安公子」、「鹽」同埋「速必」。
癮即係心思思好想再做返嗰樣嘢，好似有人迫噉，再做返會開心，但係好難戒，如果夾硬戒就會悶或者唔舒服，就算戒咗做嗰樣，心癮都重喺度。精神學上係叫依賴症。例子有食煙、賭錢、打機、手淫、唱歌。有啲癮係有藥物成份，例如毒品同煙仔，就係令個腦有快感。
第二種意思，喺電影行，買片花係指片主直接將未拍好，有時未開拍戲嘅放影權賣畀啲嘅外地片商嘅一種賣買交易。個形式同賣樓花相似，不過因為冇成套戲，賣方一方面會講有啲乜乜明星、邊個導演，乜乜明星會有幾場戲，估仔講乜，有時重會播番一場睇。
馬卡龍，又叫做法式小圓餅，係一種用蛋白、杏仁粉、白砂糖同糖霜做嘅法式甜品，通常響兩塊餅乾之間夾住尐生果醬或者奶油。佢嘅由來可以追溯到19世紀嘅蛋白杏仁餅，係法國西部維埃納省嘅嘢食，呢種甜品出爐之後，係一個圓形細細隻甜點，有豐富嘅口感。
Pierre Hermé 將2006年3月20號定為「馬卡龍日」，唔單止全店其他種類嘅甜點暫時落架，重會推出依家唔再製作嘅口味，並且特別邀請當地罕見疾病總會合作，畀顧客隨便揀免費嘅馬卡龍，任得客人自己捐幾多。
同一般圖像格式唔同，GIF 嘅 8 位元格式入面，像素入面代表顏色嘅數字並唔係 RGB 值，而係一個 8 位元嘅索引值，即係一個 0 至 255 嘅顏色代碼，而每個代碼實際上代表乜嘢顏色就係由唥住一嘅張表寫明，爾個係點解 GIF 得 8 位元，但係可以睇落好似畫質好好咁。
紫苑鎮綜合症係有關紫苑鎮嘅一系列都市傳說。根據呢啲傳說，紫苑鎮嘅配樂包含一啲特殊頻率嘅聲波，輕則會令人頭痛，而且又有傳說話啲聲波係大人聽唔到嘅，細路先聽到，而且有好多細路喺玩過隻遊戲聽到紫苑鎮之後，仲精神失常自殺。
令人毛骨悚然係一種因為「好似有危險，但又唔係明確噉有危險」而有嘅令人不安嘅特性。毛骨悚然可以話係相對於驚－驚係對明顯危險嘅嘢而有嘅反應，會令人為咗應對危險而走佬或者進入戰鬥狀態，而毛骨悚然呢種感受係「望落好似有啲危險」，但未至於令人即場要進入「戰鬥定逃走」嘅狀態。
喺原版本小說入面，科學怪人係一隻由身為科學家嘅主角出於好奇而創造嘅生物，佢嘅身體由多條唔同死屍嘅肉砌成，生得異常高大而且力大無窮，仲因為怨恨主角而殺死主角身邊嘅親友。到咗廿一世紀初，科學怪人經已成為咗恐怖故仔常見嘅橋段。
到咗廿一世紀初，使用英文嘅人好興用 Frankenstein's Monster嚟指科學怪人，甚至有陣時會簡稱做 Frankenstein－依隻字本來係主角個姓，但隨住語言演變，啲人用咗隻字嚟指科學怪人。
檸檬七喜，通常簡稱檸七，係一種香港嘢飲，做法係直接將新鮮檸檬切片，放入七喜度，類似檸檬可樂，大概喺二十世紀末喺茶餐廳出現，佢嘅起源已經冇人知。茶餐廳嘅樓面為咗加快落單嘅速度，檸檬七喜會以佢簡稱檸七嘅廣東話諧音寫成「07」。
呢種嘢飲喺2007年先由利賓納嘅廠商葛蘭素史克發明嘅，但事實上喺葛蘭素史克對外宣佈「發明」檸檬利賓納之前，檸賓已經作為檸檬茶嘅變種喺香港一啲茶餐廳流行起來。葛蘭素史克只係睇到市場嘅需要而給畀佢嘅官方地位，情況同檸檬可樂相似。
人奶、母乳、奶水係產後女人個𢆡產生嘅汁，用嚟餵孲𤘅子用，世界衛生組織亦推薦用人奶餵六個月以下嘅BB，因為人奶含有碳水化合物、蛋白質、脂肪、維生素、礦物質、脂肪酸同埋牛磺酸等，能夠滿足BB嘅營養需要。同時，餵人奶亦可以增加同BB密切嘅肌膚接觸，建立更親密嘅母子關係。
燒豬一般嘅製法係將豬劏好之後喺肚度切開，放入特製燒烤叉撐開，然後澆上熱水令豬皮收縮。燒烤可以係逐隻放喺火上面燒，亦可掛入烤爐烤成。燒烤嗰陣要喺豬皮上面拮啲窿仔，等皮下嘅油流出。亦可以用猛火燒烤，其間喺豬皮搽上油，令豬皮成充滿氣泡，酥脆嘅金黃色，就會成為「麻皮豬」。
奶茶係一種將奶同茶溝埋嘅嘢飲，13世紀左右到19世紀前，主要喺喜馬拉雅一帶嘅西藏、印度等地，仲有蒙古同西域度盛行。響英國殖民地時代嘅英屬印度後，推廣開咗呢樣文化習慣到世界各地，到後尾嘅香港、新加坡、台灣等地，都有咗佢哋嘅特色奶茶。